賀郭落成新宅
作者：張明中
朝代：宋

paragraphs: 人言創業世所難，我謂守成寧易得。
守成創業併二難，况以守成而建宅。
翼翼翬飛奐且輪，均輸殫巧斷雲斤。
晴嵐暖翠十分好，水鏡山鬟四序新。
子儀甲第在何許，怱此巍峩基千古。
諸郎他日到鳳池，便是潭潭公相府。
嘉賓滿座酒盈罇，常棣怡怡堂上春。
書生無物表賀成，袖有新詩聊當野人芹。